Document ID: 32011R0520

РЕГЛАМЕНТ (ЕС) № 520/2011 НА КОМИСИЯТА
от 25 май 2011 година
за изменение на приложения II и III към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от беналаксил, боскалид, бупрофезин, карбофуран, карбосулфан, циперметрин, флуопиколид, хекситиазокс, индоксакарб, метафлумизон, метоксифенозид, паракват, прохлораз, спиродиклофен, протиоконазол и зоксамид във или върху определени продукти
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 14, параграф 1, буква а) от него,
като има предвид, че:
(1)
Максимално допустимите граници на остатъчни вещества (МДГОВ) за беналаксил, карбофуран, карбосулфан, циперметрин, индоксакарб, метоксифенозид, паракват, прохлораз и зоксамид са установени в приложение II и в част Б на приложение III към Регламент (ЕО) № 396/2005. МДГОВ за боскалид, бупрофезин, флуопиколид, хекситиазокс, метафлумизон, протиоконазол и спиродиклофен са установени в част А на приложение III към Регламент (ЕО) № 396/2005.
(2)
В съответствие с член 6, параграфи 2 и 4 от Регламент (ЕО) № 396/2005 беше представено заявление за изменение на съществуващите МДГОВ за боскалид в голям брой растителни култури. Разрешеното използване на боскалид в държавите от Северноамериканското споразумение за свободна търговия (NAFTA) доведе до по-високи стойности на остатъчните вещества, отколкото МДГОВ в приложение III към Регламент (ЕО) № 396/2005. За да се избегнат търговските пречки при вноса на череши, лук, зелен лук, домати, патладжан, краставици, пъпеши, броколи, главесто зеле, босилек, сушен фасул, сушен грах, слънчогледово семе и рапично семе, е налице необходимост от по-високи МДГОВ.
(3)
В съответствие с член 8 от Регламент (ЕО) № 396/2005 посоченото заявление бе подложено на оценка от съответната държава-членка и докладът за оценка бе изпратен на Комисията.
(4)
Европейският орган за безопасност на храните (наричан по-долу „органът“) направи оценка на заявлението и на доклада за оценка, като обърна специално внимание на рисковете за потребителите, а където е приложимо - и за животните, и даде аргументирано становище по предложените МДГОВ (2). Той изпрати становището си до Комисията и до държавите-членки, като го направи и обществено достъпно.
(5)
В своето аргументирано становище органът стигна до заключението, че са спазени всички изисквания по отношение на данните и че препоръчаните от органа изменения на МДГОВ са приемливи от гледна точка на безопасността на потребителите, което се основава на оценка на експозицията на потребителите от 27 конкретни европейски потребителски групи. Той взе предвид най-актуалната информация относно токсикологичните свойства на веществата. Нито дългогодишната експозиция на посочените вещества чрез консумация на всички хранителни продукти, които биха могли да ги съдържат, нито краткотрайната експозиция, дължаща се на прекомерна консумация на съответните култури, показаха, че има риск от превишаване на допустимата дневна доза (ДДД) или острата референтна доза (ОРД).
(6)
На 9 юли 2010 г. комисията на Codex Alimentarius (CAC) прие допустими стойности по Codex (CXL) за беналаксил, боскалид, бупрофезин, карбофуран, карбосулфан, циперметрин, флуопиколид, хекситиазокс, индоксакарб, метафлумизон, метоксифенозид, паракват, прохлораз, спиродиклофен, протиоконазол и зоксамид. Посочените CXL следва да бъдат включени в Регламент (ЕО) № 396/2005 като МДГОВ, с изключение на тези от тях, които не са безопасни за европейска група потребители и по отношение на които Съюзът е направил резерва пред Комисията на Codex Alimentarius (3), въз основа на научен доклад на органа.
(7)
Въз основа на мотивираното становище на органа и като се вземат под внимание факторите, които са от значение във връзка с разглеждания въпрос, съответните изменения на МДГОВ отговарят на изискванията на член 14, параграф 2, букви а)-д) от Регламент (ЕО) № 396/2005.
(8)
Поради това приложения II и III към Регламент (ЕО) № 396/2005 следва да бъдат съответно изменени.
(9)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните и срещу тях не изказаха възражения нито Европейският парламент, нито Съветът,
ПРИЕ НАСТОЯЩИЯ РЕГЛАМЕНТ:
Член 1
Приложения II и III към Регламент (ЕО) № 396/2005 се изменят в съответствие с приложението към настоящия регламент.
Член 2
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 25 май 2011 година.

Labels: 7
17
0
6